โรงแรมกำลังถูกจองเต็ม ในจังหวัดที่ขับรถไปได้
ปรากฏการณ์ที่เกิดขึ้นในช่วงนี้คือ ถ้าให้เราจองโรงแรมที่หัวหิน ชะอำ พัทยา ในวันหยุดสุดสัปดาห์ เราจะพบว่าห้องพักส่วนใหญ่เต็มกันแล้ว ปรากฏการณ์นี้เกิดขึ้นเพราะอะไร ทำไมเราหาที่พักในสถานที่เหล่านี้ไม่ได้ ลงทุนแมนจะเล่าให้ฟัง
9 มิ.ย. 2563

โรงแรมกำลังถูกจองเต็ม ในจังหวัดที่ขับรถไปได้ /โดย ลงทุนแมน
ปรากฏการณ์ที่เกิดขึ้นในช่วงนี้คือ
ถ้าให้เราจองโรงแรมที่หัวหิน ชะอำ พัทยา ในวันหยุดสุดสัปดาห์
เราจะพบว่าห้องพักส่วนใหญ่เต็มกันแล้ว
ปรากฏการณ์นี้เกิดขึ้นเพราะอะไร
ทำไมเราหาที่พักในสถานที่เหล่านี้ไม่ได้
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
“การเดินทาง” เป็นสิ่งที่ฝังอยู่ใน DNA ของมนุษย์ตั้งแต่โบราณกาล
โควิด-19 และมาตรการล็อกดาวน์ ได้แช่แข็งวิถีชีวิต และธรรมชาติของมนุษย์ 
ซึ่งมันทำให้เราหลายคนรู้สึกอัดอั้น และโหยหายการเดินทางท่องเที่ยวอย่างมากในช่วงที่ต้องขังตัวเองในบ้าน
แต่หลังจากที่ประเทศไทยคุมสถานการณ์โรคระบาดได้อยู่หมัด 
หลายสัปดาห์มานี้ แทบไม่มีรายงานผู้ติดเชื้อรายใหม่ภายในประเทศเพิ่มขึ้นเลย 
ซึ่งตัวเลขที่เพิ่มขึ้นนั้น ส่วนใหญ่มาจากต่างประเทศ
และภาครัฐบาลก็ผ่อนปรนกฎเกณฑ์ต่างๆ ทั้งกิจกรรมการดำเนินชีวิตของผู้คน
รวมถึงให้ภาคธุรกิจ กลับมาดำเนินการได้อีกครั้ง
ตอนนี้จึงเป็นช่วงเวลาที่หลายคนรอคอยมาตลอดหลายเดือนที่ผ่านมา
ได้จัดของแพ็กกระเป๋า เดินทางไปพักผ่อน เติมพลังให้ชีวิต กับผองเพื่อน แฟน ครอบครัว
อย่างไรก็ตาม ตอนนี้ผู้คนก็ยังไม่วางใจเต็มร้อย 
สำหรับการเดินทางท่องเที่ยวไปในต่างแดน หรือที่ไกลๆ ซึ่งต้องโดยสารผ่านทางเครื่องบิน
เพราะกังวลว่ามีโอกาสเสี่ยงติดเชื้ออยู่
ในทางกลับกัน การเดินทางผจญภัยไปในจังหวัดใกล้ๆ โดยรถส่วนตัว 
ได้กลายเป็นความคิดแวบแรกที่เข้ามาในหัวของนักท่องเที่ยวชาวไทย
นักท่องเที่ยวไทยกระเป๋าหนักหลายคนได้พับแผนการท่องเที่ยวในยุโรป ญี่ปุ่น เกาหลีใต้ ฮ่องกง สิงคโปร์ 
แล้วเปิดกางแผนที่เมืองไทย หาแหล่งท่องเที่ยวบนภูเขา ทะเล น้ำตก แทน
ซึ่งปรากฏการณ์นี้ ได้ทำให้จากเดิมเดือนก่อนๆ
โรงแรมในหัวหิน ชะอำ พัทยา เขาใหญ่ เกือบกลายเป็นสถานที่ร้าง
มีห้องว่างจำนวนมาก ไร้ซึ่งนักท่องเที่ยวทั้งในและต่างประเทศ
จนผู้ประกอบการโรงแรมหลายแห่งต้องออกมากระตุ้นยอดจอง 
ประกาศทางเว็บไซต์ เพจโซเซียลมีเดียต่างๆ หั่นราคาห้องพักลง 50 - 80% พร้อมแถมอาหารกลางวัน และบริการต่างๆ ฟรี
เพราะกลัวว่าจะไม่มีใครยอมมาท่องเที่ยว ยอมมาพักในโรงแรม
แต่ตอนนี้กำลังมีคนแห่แท็กชวนกันบนเพจ Facebook ของโรงแรม 
ทักแช็ตไปสอบถามทางเพจ และโทรไปจองที่พักกับทางโรงแรมเป็นจำนวนมาก
ซึ่งนอกจาก DNA ความอยากท่องเที่ยวในตัวที่กำลังเรียกร้อง กับโปรโมชันราคาที่ล่อใจแล้ว
บางคนอาจรู้สึกว่าช่วงเวลานี้
อาจเป็นช่วงเวลาที่หาไม่ได้แล้วในประเทศไทย 
โดยเฉพาะจังหวัดท่องเที่ยวสำคัญ
เพราะปราศจากนักท่องเที่ยวต่างชาติที่เข้ามาแออัด
ทำให้พื้นที่แถวนั้นมีความสงบลง เหมาะกับการพักผ่อน และสัมผัสกับธรรมชาติมากขึ้น
แต่.. ปรากฏการณ์ที่เกิดขึ้น
เมื่อเราโทรไปจองโรงแรมที่หมายตา ก็อาจต้องพบกับความผิดหวัง 
“ขออภัยครับ/ค่ะ ตอนนี้ทางโรงแรมเราที่พักเต็มแล้ว..”
เมื่อทุกคนคิดเหมือนกัน ก็ทำให้ Demand มากกว่า Supply เป็นที่เรียบร้อย
สิ่งที่จะเกิดขึ้นต่อไปก็คือ
เมื่อโรงแรมยอดนิยมใน หัวหิน ชะอำ พัทยา ถูกจองเต็มกันหลายแห่ง
และเรื่องนี้ก็อาจทำให้ ในเดือนต่อๆ ไป ผู้ประกอบการโรงแรมอาจไม่จัดโปรลดแลกแจกแถมเหมือนเดิม
นอกจากนี้ กลุ่มโรงแรมหรู ที่ปกติจับกลุ่มลูกค้านักท่องเที่ยวต่างชาติก็เริ่มหันมาจัดแพ็กเกจเพื่อพยายามดึงดูดนักท่องเที่ยวไทยระดับบนกันมากขึ้น
เราได้ข้อคิดอะไรจากเรื่องนี้?
ตามแนวคิดของ ดร.นิเวศน์ เหมวชิรวรากร ที่ลงทุนแมนเคยสัมภาษณ์ใน ลงทุนแมนพอดแคสต์ EP.1
ในช่วงเวลาหนึ่งๆ เวลามนุษย์เลือกจะทำอะไร
ปกติพวกเขาจะเลือกทำในสิ่งที่คิดว่า ให้ผลตอบแทนสูงสุด หรือได้ผลลัพธ์ตามที่ต้องการ 
ด้วยระดับความเสี่ยงที่ต่ำที่สุด
ซึ่งการขับรถไปเที่ยวในจังหวัดใกล้เคียง มันตอบโจทย์เรื่องการท่องเที่ยวมากที่สุดในช่วงนี้
เพราะเราได้แสวงหาผลตอบแทนที่ต้องการ ก็คือ ได้ท่องเที่ยว  
ในระดับความเสี่ยงต่ำ คือ ไม่ต้องเสี่ยงขึ้นเครื่องบิน หรือลุยพื้นที่เสี่ยงในต่างประเทศ
ปรากฏการณ์ไทยเที่ยวไทยที่กำลังกลับมาบูมขึ้นอีกครั้ง
จะเป็นการช่วยกระตุ้นเศรษฐกิจในท้องถิ่น 
ให้เชื้อเพลิงแก่ผู้ประกอบการโรงแรม ร้านค้า และกิจการที่เกี่ยวข้อง ในการขับเคลื่อนธุรกิจต่อไป
ในปี 2562 รายได้จากการที่คนไทย เที่ยวเมืองไทย มีมูลค่า 1.1 ล้านล้านบาท
ซึ่งศูนย์วิจัยกสิกรไทย คาดการณ์ว่าปี 2563 รายได้จากการที่คนไทยท่องเที่ยวภายในประเทศ จะมีประมาณ 5 แสนล้านบาท หดตัว 55% จากปีก่อน
เนื่องจากผลกระทบโควิด-19 ในช่วงครึ่งปีแรก 
และสถานการณ์การท่องเที่ยวจะค่อยๆ ฟื้นตัวกลับมาในช่วงครึ่งปีหลัง
แต่ลงทุนแมนขอบอกว่า มันอาจไม่เป็นเช่นนั้น..
ตลาดเดิมของคนไทยที่ไปเที่ยวต่างประเทศนั้นใหญ่เช่นกัน
โดยในปี 2562 ตลาดนี้มีมูลค่ามากถึง 3 แสนล้านบาท
ถ้าเราวางแผนดีๆ รัฐบาลช่วยโปรโมตดีๆ ในการดึงคนกลุ่มนี้ให้ใช้เงินในประเทศ
ผลลัพธ์ที่ได้
การท่องเที่ยวในประเทศปีนี้ อาจไม่แย่อย่างที่คิด ก็เป็นได้..
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-กระทรวงการท่องเที่ยวและกีฬา
-ศูนย์วิจัยกสิกรไทย